ગોવિંદ લામા પણ જન્મે જર્મન હતા. તેમનું મૂળ નામ હતું અર્નેસ્ટ હોફમેન(1898થી 1985). કિશોરાવસ્થાથી જ તેમને પૂર્વના દેશો પ્રત્યે આકર્ષણ હતું. શોપનહોવરના લેખનથી અત્યંત પ્રભાવિત એવા હોફમેને 18 વર્ષની વયે જર્મનીમાં બૌદ્ધ ધર્મ સ્વીકારેલો! શિક્ષણના વર્ષો દરમિયાન યુવા હોફમેનને પણ વિશ્વયુદ્ધમાં જોડાવું પડે તેમ હતું પરંતુ તે જ વખતે ટીબી થવાથી વિશ્વયુદ્ધમાં ભાગ લેવાનું ટાળી શકાયું હતું. અને તેઓ જર્મની છોડીને 1920થી 1928 દરમિયાન ઇટાલીના એક ટાપુ પર જઈને વસ્યા હતા. ત્યાં શિક્ષણ ઉપરાંત તેમણે પાલી ભાષા તેમજ બૌદ્ધ મેડિટેશનનો ગહન અભ્યાસ કર્યો. 1928માં સાચા ગુરુની શોધમાં તેઓ શ્રીલંકા આવ્યા. અને ત્યાં ગુરુ મંક થેરા પાસે રહીને અભ્યાસ કર્યો. ગુરુની પ્રેરણાથી અને પોતાની મહેનતથી એક જ વર્ષમાં તેમણે વિશ્વભરના બુદ્ધિસ્ટ લોકોને એકત્ર કરવાં ‘ઇન્ટરનેશનલ બુદ્ધિસ્ટ યુનિયન‘ની સ્થાપના કરી અને 10 વર્ષ સુધી તેના મંત્રીપદે રહીને કામ કર્યું. 1931માં તેઓ ભારત આવ્યા. અને ટાગોરના શાંતિનિકેતનમાં ફ્રેન્ચ તથા જર્મનના પ્રોફેસર તરીકે જોડાયા. કવિવર ટાગોર આ બુદ્ધિસ્ટ યુવા મંકને એક અચ્છા કવિ, ચિત્રકાર, સંગીતકાર, ફોટોગ્રાફર તેમજ ભાષાવિદ તરીકે ઓળખતા થઈ ગયા. તદુપરાંત ગૂઢ જ્ઞાન માર્ગના તેઓ પ્રવાસી હતા. આ બધું ટાગોરને ગમતું.